कथा का काल मुख्यत: देश की स्वाधीनता के कुछ पूर्व से चलकर स्वाधीनता के आरंभिक सात-आठ वर्षों तक चलता है। इस तरह मोटे तौर पर कुल मिलाकर कोई एक दशक की कालावधि कथा के केन्द्र में है। स्वाधीनता आंदोलन और औपनिवेशिक दमन की दृष्टि से तो यह कालखंड महत्वपूर्ण है ही उसमें लगता है लेखक ने 1954 में अपनी दूसरी आत्मकथा के अनुभव एवं पर्यवेक्षण को भी शामिल किया है। किसी स्पष्ट और प्रखर राजनीतिक चेतना से अधिक लेखक के सरोकार सामाजिक और सांस्कृतिक ही अधिक हैं। लेकिन अनेक औपनिवेशिक नियमों और नीतियों का स्वाधीनता के सात साल बाद भी बने रहना और उनके प्रति जनता के असंतोष और विरोध की अभिव्यक्ति उस दौर की कम्युनिस्ट राजनीति की ही संगत में है जो देश की इस स्वाधीनता को आधी-अधूरी और सामान्य जनता की कल्पना के विरुद्ध मानती थी। ब्रह्मपुत्र में बहकर आने वाली लकड़ी पर स्वाधीन भारत में जनता को टैक्स देना होता है, जैसा औपनिवेशिक काल में होता था। स्वाधीनता के पूर्व प्रदेश में बने कांग्रेस मंत्रिमंडल ने भी अंग्रेजों के बनाए इस कानून को जारी रखकर पक्का कर दिया। जनआंदोलन में भी यह मुद्दा एक प्रमुख मुद्दा बन कर उभरता है।